દર્શકદાદા ‘સમકાલીન’ સાથે વાતચીત દરમિયાન પોતાના પ્રેમવિવાહની વાત કરી રહ્યા છે. તે વિજયાબહેન વિશે કહે છે : ‘તેમને લગ્ન કરવાનો વિચાર નહીં….. રીતસરનું ભણેલાં નહીં. પાંચસાત ચોપડીનું ભણતર. અહીં વિનીતમાં પ્રવેશ કરવા પ્રાવેશિક પરીક્ષા આપવાની. તેની પૂર્વતૈયારી કરવામાં હું મદદગાર થયો. હું કાંતવામાં માનું. થોડું કાંતું પણ ખરો. પણ કાંતણ પાછળનો વિચાર સમજાવું વધારે ! જ્યારે એ કાંતે વધારે. ખાસ તો આંટી ઉતારે ત્યારે દર લટે દસ તાર વધારે નાખે. મને આ નવાઈ ભરેલું લાગે. મૂળે કાંતવું તે જ અડચણવાળું. તેમાં વળી દર લટે દસ તાર વધારે નાખવાના ! આ તો ભારે કહેવાય.’ તેમાં કઈ ક્ષણે, કઈ ઘડીએ વિજયાબહેન પ્રત્યે આકર્ષણ થયું તે દર્શકદાદાને ખબર જ ન પડી. તેમના જ શબ્દોમાં કહીએ તો :